
Správny súd v Bratislave BA-1S/23/2019 1019200220 22. 02. 2024 JUDr. Vladimíra Slobodová, LL.M ECLI:SK:SpSBA:2024:1019200220.1
ROZSUDOK V MENE SLOVENSKEJ REPUBLIKY Správny súd v Bratislave v senáte zloženom z predsedníčky senátu JUDr. Vladimíry Slobodovej, LL.M a členov senátu JUDr. Dany Jelinkovej Dudzíkovej a JUDr. Davida Žáka, v právnej veci žalobcu: SPOL AGRO POČÚVADLO, s.r.o., so sídlom Ludanská 7, Levice, IČO: 36 036 102, právne zastúpený: JUDr. Ondrej Mészáros – Advokát, so sídlom Brezová 10, Želiezovce, IČO: 36 112 321, proti žalovanému: Ministerstvo pôdohospodárstva a rozvoja vidieka Slovenskej republiky, so sídlom Dobrovičova 12, Bratislava, IČO: 00 156 621, o preskúmanie zákonnosti rozhodnutia žalovaného č. 3524/2018-640, číslo záznamu: 28757/2015 zo dňa 6. decembra 2018, takto rozhodol: I. Správny súd v Bratislave rozhodnutie žalovaného Ministerstva pôdohospodárstva a rozvoja vidieka Slovenskej republiky č. 3524/2018-640, číslo záznamu: 28757/2015 zo dňa 6. decembra 2018 z r u š u j e a vec mu v r a c i a na ďalšie konanie. II. Žalobcovi
p r i z n á v a voči žalovanému právo na úplnú náhradu trov konania. odôvodnenie:
I. Priebeh administratívneho konania 1. Poľnohospodárska platobná agentúra, ako prvostupňový správny orgán, rozhodnutím č. 500/2061/23092/2016 zo dňa 22.08.2018 na základe žiadosti žalobcu zo dňa 06.05.2016 schválila poskytnutie podpory formou platby na ekologické poľnohospodárstvo v sume XX.XXX,XX € podľa § 35 nariadenia vlády SR č. 75/2015 Z.z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka (ďalej len „nariadenie vlády č. 75/2015 Z.z.“), podľa čl. 19 delegovaného nariadenia komisie (EÚ) č. 640/2014 zo dňa 11.03.2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie (ďalej len „DNK (EÚ) č. 640/2014“) 2. Na odvolanie žalobcu žalovaný napadnutým rozhodnutím č. 3524/2018-640 číslo záznamu: 28757/2015 zo dňa 06.12.2018 odvolanie zamietol a prvostupňové rozhodnutie správneho orgánu potvrdil. II. Žaloba 3. Včas podanou žalobou sa žalobca domáhal, aby súd zrušil napadnuté rozhodnutie žalovaného č. 3524/2018-640 číslo záznamu: 28757/2015 zo dňa 06.12.2018 a vec mu vrátil na ďalšie konanie. V žalobe sa žalobca nestotožnil s tvrdením žalovaného, že je nemožné, aby porast ďatelino-trávnej
miešanky od údajnej kosby do dňa 11.08.2016 zapojil do hustoty, ktorá je zobrazená na fotodokumentácii predmetného dielu. Uvedené tvrdenie považuje žalobca iba za tvrdenie žalovaného, toto tvrdenie nie je nijakým relevantným dôkazom podložené. Podľa názoru žalobcu žalovaný porušil právne predpisy, keďže žalovaný nevychádzal zo spoľahlivo zisteného stavu veci, keďže sa opieral len o svoj názor. Žalobca je ďalej názoru, že žalovaný nezistil presne a úplne skutočný stav veci a za tým účelom si nezaobstaral potrebné podklady pre rozhodnutie. K čestnému vyhláseniu, ktoré považuje žalovaný za rozporné so zisteným stavom veci počas kontroly na mieste žalobca uviedol, že keďže došlo k rozporu v dôkazoch, mal žalovaný daný rozpor odstrániť za tým účelom, aby bol úplne, riadne a spoľahlivo zistený stav veci a aby nedochádzalo k pochybnostiam. Žalobca ďalej namietal, že žiadal v administratívnom konaní ústne pojednávanie no k danému návrhu sa správne orgány nevyjadrili. 4. Žalobca uviedol, že v žiadnom prípade nemohlo ísť v konaní o správne a nepochybne preukázané skutočnosti, pretože skutočnosti, ktoré tvrdí žalovaný nie je možné ani preukázať. K záveru žalovaného, že certifikát č. 621/2016 od spoločnosti NATURALIS SK, s.r.o. neuvádza, ani nepreukazuje, že ovos, z ktorého žalobca produkoval BIO senáž v roku 2016 sa nenachádzal v predmetnom diele žalobca uviedol, že nijakým spôsobom túto skutočnosť ani nevyvracia a certifikát práveže potvrdzuje skutočnosť, že žalobca mal rastlinnú výrobu ovsa siateho a výrobok, ktorý v úplnej tesnosti po zbere bol aj kontrolovaný nezávislým inšpektorom certifikačného programu, ktorý aj vyhotovil záznam o tejto kontrole a následne vydal certifikát BIO, čo preukazuje, že žalobca daným produktom disponoval. Žalobca je tiež názoru, že žalovaný spôsobuje prieťahy v konaní, a tým porušil hospodárnosť a rýchlosť konania. III. Vyjadrenie žalovaného 5. Žalovaný vo vyjadrení uviedol, že sa s tvrdeniami žalobcu riadne vysporiadal. Správne orgány vychádzali zo spoľahlivo zisteného stavu veci a skutočný stav veci presne a úplne zistili. Odôvodnenie napadnutých rozhodnutí podľa názoru žalovaného spĺňa všetky náležitosti uvedené v § 47 ods. 3 Správneho poriadku. K námietkam žalobcu žalovaný uviedol, že fotodokumentácia je primárny spôsob, ako môžu kontrolóri objektívne zaznamenať skutkový stav na predmetnom diele. Je zrejmé, že pokiaľ sa na predmetnom diele určitá plodina v danom roku vôbec nevyskytuje, nie je možné takúto plodinu fotograficky zdokumentovať. Z fotodokumentácie je tiež zrejmé, že ďatelino-trávna miešanka, ktorá by mala byť v mesiaci júl 2016 skosená, nemohla narásť do rozmerov a hustoty, v akej ju zdokumentovala kontrolná komisia PPA. Uvedený názor nie je len ničím nepodložené tvrdenie žalovaného, je to názor, ktorý správne orgány vyvodili na základe zistených dôkazov, pričom žiadne argumenty žalobcu neboli spôsobilé vyvrátiť dôkazy potvrdzujúce názor správnych orgánov. Žalovaný k veci tiež uviedol, že osoby, ktoré vykonávali kontrolu na mieste majú s daným typom kontrol skúsenosti a z hľadiska svojej odbornosti vedia posúdiť, či sa na predmetnom diele v danom roku ovos pestoval, či tam boli/ mohli byť jeho ostatky aj po kosení, ako aj to, či ďatelino-trávna miešanka mohla za 1 mesiac za daných klimatických podmienok narásť do príslušnej hustoty a rozmerov. K certifikátu od spoločnosti NATURALIS SK, s.r.o. žalovaný opakovane uviedol, že tento certifikát žiadnym spôsobom nedokazuje, že certifikovaný ovos bol vypestovaný na predmetnom diele. K námietke údajného predlžovania zákonnej lehoty žalovaný uviedol, že postupoval v súlade s § 49 ods. 2 Správneho poriadku a poukázal na skutočnosť, že napadnuté rozhodnutie bolo vydané v zákonom stanovenej lehote. Skutočnosť, že predchádzajúce rozhodnutia PPA boli rozhodnutiami žalovaného zrušené, nie je podľa jeho názoru možné použiť ani ako nepriamy argument ohľadom dĺžky konania. Z uvedených dôvodov má žalovaný za to, že žaloba je nedôvodná, a preto žiada, aby ju správny súd ako bezdôvodnú zamietol. IV. Replika a duplika 6. Žalobca v replike uviedol, že sa pridržiava žaloby a naďalej nesúhlasí s tvrdeniami žalovaného. 7. Žalovaný právo podať dupliku nevyužil. V. Konanie na správnom súde
8. Konanie o správnej žalobe bolo pôvodne vedené pred Krajským súdom v Bratislave pod sp. zn. 1S/23/2019. Podľa § 3 ods. 1 a ods. 3 zákona č. 151/2022 Z.z. o zriadení správnych súdov a o zmene a doplnení niektorých zákonov, začal s účinnosťou od 1. júna 2023 vykonávať svoju činnosť Správny súd v Bratislave (ďalej len „súd“, „správny súd“), na ktorý prešiel od 1. júna 2023 výkon súdnictva v správnej agende z Krajského súdu v Bratislave, Krajského súdu v Trnave a Krajského súdu v Nitre. Pred Správnym súdom v Bratislave je prejednávaná vec vedená pod sp. zn. BA-1S/23/2019. V súlade s platným a účinným rozvrhom práce správneho súdu bola vec v zmysle § 51 ods. 1 zákona č. 757/2004 Z.z. o súdoch náhodným výberom pomocou technických prostriedkov a programových prostriedkov schválených Ministerstvom spravodlivosti pridelená do senátu 3S správneho súdu. 9. Správny súd po oboznámení sa s obsahom súdneho spisu a administratívneho spisu žalovaného orgánu verejnej správy vrátane administratívneho spisu orgánu verejnej správy nižšieho stupňa, preskúmal napadnuté rozhodnutie, ako i priebeh administratívneho konania predchádzajúceho jeho vydaniu, viazaný rozsahom a dôvodmi správnej žaloby (§ 134 ods. 1 SSP), na pojednávaní konanom dňa 22. februára 2024 dospel k záveru, že je potrebné napadnuté rozhodnutie žalovaného zrušiť. VI. Relevantná právna úprava 10. Podľa § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 11. Podľa § 3 ods. 5 Správneho poriadku rozhodnutie správnych orgánov musí vychádzať zo spoľahlivo zisteného stavu veci. Správne orgány dbajú o to, aby v rozhodovaní o skutkovo zhodných alebo podobných prípadoch nevznikali neodôvodnené rozdiely. 12. Podľa § 21 ods. 1 Správneho poriadku správny orgán nariadi ústne pojednávanie, ak to vyžaduje povaha veci, najmä ak sa tým prispeje k jej objasneniu, alebo ak to ustanovuje osobitný zákon. Ak sa má pri ústnom pojednávaní uskutočniť ohliadka, uskutočňuje sa ústne pojednávanie spravidla na mieste ohliadky. 13. Podľa § 46 Správneho poriadku rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. 14. Podľa § 47 ods. 3 Správneho poriadku v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. VII. Právne posúdenie veci správnym súdom 15. Predmetom súdneho prieskumu bolo posúdenie zákonnosti rozhodnutia žalovaného č. 3524/2018-640 číslo záznamu: 28757/2015 zo dňa 06.12.2018, ktorým zamietol odvolanie žalobcu a prvostupňové rozhodnutie č. 500/2061/23092/2016 zo dňa 22.08.2018 potvrdil. 16. Po preskúmaní napadnutých rozhodnutí správnych orgánov správny súd dospel k záveru, že žalobné námietky týkajúce sa nevysporiadania sa správnych orgánov s tvrdeniami žalobcu sú dôvodné. Z napadnutých rozhodnutí správnych orgánov nevyplýva, že by sa riadili § 3 ods. 5 Správneho poriadku, teda, že napadnuté rozhodnutia vychádzali zo spoľahlivo zisteného stavu veci. Z napadnutých rozhodnutí nevyplýva ani spôsob, správna úvaha, ako sa vyysporiadali s námietkami a predloženými dôkazmi žalobcu. 17. Správny súd konkrétne poukazuje na záver správnych orgánov, že je nemožné, aby sa porast ďatelino-trávnej miešanky od údajnej kosby do dňa 11.08.2016 zapojil do hustoty, ktorá je zobrazená na fotodokumentácií k predmetnému dielu. V napadnutých rozhodnutiach je uvedený len tento záver bez bližšieho odôvodnenia, ako k takémuto záveru správne orgány dospeli. Správny súd poukazuje aj na rozpornosť rozhodnutia žalovaného a rozhodnutia prvostupňového správneho orgánu týkajúcej sa
otázky nenájdenia stopy po deklarovanej plodine počas kontroly na mieste v auguste 2016. V rozhodnutí č. 500/2061/23092/2016 zo dňa 22.08.2018 (str. 3 rozhodnutia) je uvedené, že v čase výkonu kontroly na mieste nemusel byť už ovos siaty na predmetnom diele, pretože žalobca vykonal zber ovsa na zeleno dňa 04.07.2016. V napadnutom rozhodnutí žalovaného (str. 5 rozhodnutia) však už žalovaný iba konštatoval, platobná agentúra počas kontroly na mieste na predmetnom diele nenašla stopy po deklarovanej plodine. 18. Správny súd vyhovel aj námietke žalobcu, týkajúcej sa nenariadenia ústneho pojednávania. Po preskúmaní napadnutých rozhodnutí správny súd konštatuje, že žalobca vo veci žiadal nariadiť ústne pojednávanie. K námietke nenariadenia ústneho pojednávania sa vyjadril iba prvostupňový správny orgán a to tak, že poukázal na komentár k § 3 ods. 6 Správneho poriadku. Správny súd k veci uvádza, že je pravdou , že správne konanie je spravidla ovládané zásadou písomnosti, avšak povinnosť rešpektovať aj zásadu materiálnej pravdy správne orgány zaväzuje, aby v konaní, v ktorom nie je jednoznačný skutkový stav, bola daná možnosť účastníkom konania možnosť vyjadriť sa k prejednávanej veci a predniesť svoje návrhy a pripomienky. Účastník konania nemá na nariadenie ústneho pojednávania právny nárok, ak tak neustanovuje osobitný zákon. V prípade, že sa však účastník konania domáha nariadenia ústneho pojednávania a správny orgán mu nevyhovie, je správny orgán povinný v odôvodnení rozhodnutia uviesť, ako sa vysporiadal s týmto návrhom účastníka konania a prečo nepovažoval nariadenie ústneho pojednávania za nevyhnutné. V danej veci bolo povinnosťou správneho orgánu, keď nenariadil ústne pojednávanie, aby sa s návrhom žalobcu dôkladne vysporiadal vo svojom rozhodnutí. Prvostupňový správny orgán však iba poukázal na komentár k Správneho poriadku, ktorý sa ani netýka ústneho pojednávania bez toho, aby uviedol konkrétne dôvody nevyhovenia návrhu žalobcu na nariadenie ústneho pojednávania a žalovaný sa s námietkou nenariadenia ústneho pojednávania vo svojom rozhodnutí nevysporiadal vôbec. Z dôvodu námietok žalobcu v administratívnom konaní bolo podľa názoru správneho súdu na mieste, aby sa správne orgány zaoberali možnosťou nariadenia ústneho pojednávania v danej veci za účelom odstránenia nezrovnalostí týkajúcich sa skutkového stavu, a v prípade nenariadenia ústneho pojednávania tento svoj záver aj dôkladne odôvodnili. 19. Správny súd sa stotožnil aj s námietkou týkajúcou sa posúdenia certifikátu č. 621/2016 od spoločnosti NATURALIS SK, s.r.o.. Žalovaný iba uviedol, že certifikát nepreukazuje, že ovos, z ktorého žalobca produkoval BIO senáž v roku 2016 sa nachádzal na predmetnom diele. Nič bližšie žalovaný k veci neuviedol. Správny súd konštatuje, že na základe rovnakého myšlienkové pochodu možno dospieť k záveru, že certifikát ani túto skutočnosť nevyvracia. Existencia tohto certifikátu naopak potvrdzuje, že žalobca daným produktom disponoval. Správne orgány sa však obmedzili iba na konštatovanie, že certifikát nepreukazuje, že ovos sa nachádzal na predmetnom diele bez toho, aby zisťovali, či daný certifikát sa vzťahuje aj na ovos pochádzajúci z predmetného diela. 20. Odôvodnenie rozhodnutia je najrozsiahlejšou časťou rozhodnutia a slúži na to, aby adresátov presvedčilo, že výrok rozhodnutia vychádza zo spoľahlivo zisteného skutkového stavu veci a rozhodnutie správneho orgánu je správne a zákonné. V odôvodnení rozhodnutia správny orgán opíše skutkový stav veci, uvedie všetky skutočnosti, ktoré bral do úvahy pri vydávaní rozhodnutia, vymedzí dôkazy a všetky ostatné podklady, ktoré slúžili pri rozhodovaní a analyzuje svoje úvahy, ktorými sa spravoval pri hodnotení vykonaných dôkazov. Ak aplikoval aj správnu úvahu, čiže vybral jednu z viacerých zákonných možností, je nutné starostlivo zdôvodniť, prečo považoval zvolenú alternatívu za najvhodnejšiu. Ak v priebehu konania podali účastníci konania námietky alebo návrhy či už k procesným úkonom vykonaným správnym orgánom, alebo navrhovali vykonanie ďalších dôkazov, správny orgán je v odôvodnení rozhodnutia povinný uviesť, ako sa s ich podnetom vysporiadal, ako navrhnuté dôkazy vykonal a hodnotil, resp. prečo vykonanie dôkazov navrhnutých účastníkmi konania odmietol. Napadnuté rozhodnutie však uvedené skutočnosti neobsahuje, a teda nemožno ho považovať za správne a zákonné. 21. Správny súd sa však nestotožnil s námietkou predlžovania zákonnej lehoty. Správny súd má za to, že správne orgány postupovali v súlade so zákonom (§ 49 ods. 2 Spraveného poriadku). Skutočnosť, že predchádzajúce rozhodnutia prvostupňového správneho orgánu boli zrušené, nie je možné považovať ako dôkaz predlžovania správneho konania.
22. Na základe vyššie uvedeného správny súd zrušil podľa § 191 ods. 1 písm. d), písm. e) SSP napadnuté rozhodnutie žalovaného a vec vrátil žalovanému na ďalšie konanie. Žalovaný sa musí v ďalšom konaní vysporiadať s návrhom žalobcu na nariadenie ústneho pojednávania a so všetkými podstatnými námietkami žalobcu, a svoj záver musí presvedčivo a riadne odôvodniť, aby sa v konaní odstránili všetky podstatné rozpory v tvrdeniach žalobcu a žalovaného. 23. Podľa § 191 ods. 6 SSP právnym názorom, ktorý vyslovil správny súd v zrušujúcom rozsudku, je orgán verejnej správy v ďalšom konaní viazaný. Ak orgán verejnej správy v ďalšom konaní nepostupoval v súlade s právnym názorom správneho súdu a správny súd opätovne zrušil rozhodnutie orgánu verejnej správy alebo opatrenie orgánu verejnej správy z tých istých dôvodov, môže správny súd i bez návrhu v zrušujúcom rozsudku uložiť orgánu verejnej správy pokutu. 24. O práve na náhradu trov konania správny súd rozhodol podľa § 167 ods. 1 SSP tak, že priznal úspešnému žalobcovi voči žalovanému právo na úplnú náhradu dôvodne vynaložených trov konania, o ktorej výške rozhodne správny súd po právoplatnosti tohto rozsudku samostatným uznesením podľa § 175 ods. 2 SSP. 25. Toto rozhodnutie senát Správneho súdu v Bratislave prijal pomerom hlasov 3:0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť do jedného mesiaca od jeho doručenia, na Správny súd v Bratislave. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa 6 ods. 2 písm. c) a d); c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:SpSBA:2024:1019200220.1 (dáta aktuálne k 13. 11. 2026). Záväzné je znenie zverejnené súdom.




